
РЕПУБЛИКА БЪЛГАРИЯ

Министерство на културата

З А П О В Е Д 

№ РД 09-…………../…………… 2020 г.

На основание чл. 13д, ал. 1 и ал. 2, т. 1 от Закона за професионалното образование и обучение, при спазване изискванията на чл. 66, ал. 1 и 2 от Административно-процесуалния кодекс и във връзка с осигуряването на обучението по учебен предмет,

У Т В Ъ Р Ж Д А В А М

Учебна програма за специфична професионална подготовка по учебен предмет „Акробатика и клоунада“-учебна практика специалност: код 2120702 „Пантомима”, от професия: код 212070 „Актьор” от професионално направление: код 212 „Музикални и сценични изкуства”, съгласно приложението.

Учебната програма влиза в сила от учебната 2020/2021 година.

БОИЛ БАНОВ

Министър на културата 

Приложение

МИНИСТЕРСТВО НА КУЛТУРАТА

УЧЕБНА ПРОГРАМА

за специфична професионална подготовка 

по 

АКРОБАТИКА И КЛОУНАДА
Учебна практика
Утвърдена със Заповед № РД…………………………………………………………2020 г.

СПЕЦИАЛНОСТ:

код 2120702 „Пантомима”

ПРОФЕСИЯ:

код 212070 „Актьор”

ПРОФЕСИОНАЛНО НАПРАВЛЕНИЕ:

код 212 „Музикални и сценични изкуства”

София, 2020 г.

І. ОБЩО ПРЕДСТАВЯНЕ НА УЧЕБНАТА ПРОГРАМА
Учебната програма по Акробатика и клоунада е предназначена за специфичната подготовка по професията на учениците от специализираните училища по изкуствата, които се обучават по професия „актьор”, специалност „пантомима ” за професионално образование с придобиване на трета степен на професионална квалификация, дневна форма на обучение с прием след VІІ клас. Запознава с методите на обучение за развиване на двигателната култура на актьора, неговата външна и вътрешна артистична техника, със законите на тялото и сцената.
В процеса на обучение учениците трябва да усъвършенстват психо-физическите си качества и умения, да овладеят техниката на Акробатиката и клоунадата и умението вярно да използват тази техника на сцената.

Учебното съдържание е подбрано в съответствие с поставените цели и осъществява междупредметна връзка с учебните предмети от специфичната професионална подготовка – пантомима, актьорско майсторство за драматичен театър и куклен театър, танци, съвременни танцови техники, сценично движение както и с предметите от отраслово-професионалната и общообразователна подготовка.

За по-добро протичане на учебния процес е необходима зала с достатъчен обем, пространство за свободното пласиране в пластическите задачи на учениците, оборудвана с гимнастически пейки, дюшеци, стъпала, наличие на съответния реквизит – клоунски атрибути, тояги, бастуни, шапки, както и елементи от спортното оборудване – дюшеци, шалтета, лонджи, тояжки, топки, въжета.

За успешното провеждане на обучението по Акробатика и клоунада в специалност „Пантомима“, учебното заведение е длъжно да осигури:
· Преподаватели с  висока квалификация по специалността и с образователен ценз гарантиращ способността им да осъществят изпълнението на образователните стандарти предвидени в програмата;

· Учебна зала за репетиции с дюшеци, станки, огледала и гореспоменатите учебни материали и уреди, както и учебна сцена за публичните изяви;
· Учебната сцена е специално обособено пространство, което имитира камерна сцена и е със специфични изисквания: трябва да има отделни изходи за актьори и публика, да е затъмнено и звукоизолирано, да има обособено място зад или отстрани на сцената, както и специализирано място за осветителен и озвучителен пулт, да има шнурбоден за окачване на осветителни и озвучителни тела, както и на сценично облекло, да има възможност за настаняване на публика. Сцената трябва да е черна и да е предвидена проходимост за внасяне и изнасяне на декори. Пред-сценичното пространство е желателно да е многофункционално и да се преобразува във възможност за лекционен блок, тъй като за провеждане на теоретичната част на учебните часове не се налага промяна на залата, те са органична част от практическия опит;
· учебни гримьорни, гардероб и съблекални;

· шкафове за съхраняване на реквизита, с които се работи;

· библиотека, съдържаща нужната за специалността литература;

· индивидуални възможности за дигитално проектиране и онагледяване;
Изисквания към обучаващите:
Право да преподават теория и практика по учебни предмети или модули от отрасловата и специфичната задължителна професионална подготовка имат лица с образователно-квалификационна степен „магистър” или „бакалавър” (вкл. „професионален бакалавър“)

Преподавателите трябва:

· да прилагат в учебния процес и следват логиката на утвърдената учебна програма;

· при нужда да мотивират учениците с индивидуални, съобразени с моментните им възможности задачи, в рамките на учебната програма;

· да балансират теоретичните и практически занятия;

· да онагледяват учебния процес;

· да осигурят за общо ползване в ателието, литература, материали, пособия и дигитални устройства, трудно достъпни за всеки ученик поотделно, но крайно важни за успешно протичане на учебния процес;

· да затвърждават наученото или подготвят учебния процес, като се поставят  индивидуални задачи за самоподготовка, осъществими в домашни условия или в училищното учебна сцена;

ІІ. ЦЕЛИ НА ОБУЧЕНИЕТО ПО УЧЕБНИЯ ПРЕДМЕТ
Обучението по предмета Акробатика и клоунада има за цел да обогати телесните, артистичните и творческите умения на учениците, свързани с необходимостта да пресъздават живота и навиците на човешкото тяло, поставено в различни жанрови и стилистични условия. Също така има за цел учениците да развиват своите умения, като: чувство за хумор, висок естетически вкус в комедията, работа със специализиран реквизит, мускулно освобождаване, отскокливост, координация на земя и във въздуха, бързина, ловкост, ритмичност и наблюдателност. Развива се въображението, сценичното внимание на ученика, както и уменията за партниране.
Той трябва да знае:

· каква е спецификата на клоунадата и акробатиката;

· как се изгражда цялостно цирково произведение – експромт, реприза, антре, пародия, циркова пантомима;

· видовете сценични акробатични техники;

· различните видове клоунски амплоа, които се използват в спектаклите;

· кои са основните  школи и принципи на съвременния тренинг за акробатика и клоунада;

· правилата в движението на изразителното човешко тяло в условията на сюблимна физическа проява в пространството и времето;

Той трябва да може да:

· овладее богата палитра от изразни средства;

· бъде приспособим към всички жанрове, стилове и постановъчни изисквания – от класическото акробатично движение и клоунада до най-модерните авангардни търсения и синтез; 

· се движи разбираемо, изразително и естетично в пространството и времето на сцената и арената;

· има създадени умения на за присъствие в сценичното пространство както в цирка и пантомимата, така и в драма, кино, телевизия, шоупрограми, различни артистични, медийни и визуални програми, хепънинги, улични спектакли, културна и спортна анимация и др.
Той трябва също да:

· развива своята обща физическа, художествена, циркова и театрална култура, изучавайки основите на теорията и терминологията в цирковото изкуство, неговата история, основните съвременни методи и упражнения за подготовка на актьора за движенчески спектакъл;
· усвоява движенческата техника, да работи върху двигателни навици и умения, да познава общия комплекс от упражнения, възпитаващи обща пластическа култура, да овладява принципите на акробатиката и клоунадата чрез етюд;

· умее да подготви роля и да играе пластически в цирково и сценично представление;

· да развива личностните качества и умения и способността да ги използва в професионална реална работна среда, да умее да работи в екип и да притежава чувство за отговорност.

Заниманията се съчетават с актьорски задачи, за да се превърнат в активна част от цялостното обучение в акробатиката и клоунадата.

Основните задачи на предмета се решават през целия курс на обучение. Този курс се състои от занятия, които са програмно и методически свързани по между си.

ІІІ. РАЗПРЕДЕЛЕНИЕ НА УЧЕБНОТО ВРЕМЕ
Общият брой учебни часове по учебния предмет е 67 часа, които се разпределят по класове в зависимост от типовия учебен план, по който се осъществява обучението.

	Специфична професионална подготовка

ІV. УЧЕБНО СЪДЪРЖАНИЕ
Структурирането на учебното съдържание е по раздели и теми. За всеки раздел са записани минимален брой часове и примерни теми.

Учителят конкретизира броя на учебните часове за всяка тема в съответствие с посочените за раздела.

ВТОРИ ГИМНАЗИАЛЕН ЕТАП
XI КЛАС
	№ по ред
	Наименование на теми и раздели
	Брой часове

	1.
	Основи на акробатиката 
	18

	1.1.
	Развитие на биомеханичните възможности на учениците
	6

	1.2.
	Партерни акробатични техники
	6

	1.3.
	Усвояване на елементи от груповата и въздушната акробатика
	6

	2.
	Основи на клоунадата
	18

	2.1.
	Класическо клоунско трио – бял, риж, червен клоун
	6

	2.2.
	Техника на килимния клоун
	6

	3.1.
	Изходно ниво. Подготовка и представяне на етюди.
	6

	
	                                                           Общ брой часове:
	36


Раздел 1. ОСНОВИ НА АКРОБАТИКАТА
1.1. Развитие на биомеханичните възможности на учениците
Цели: Необходимо е учениците да се научат обстойно да познават точното моментно състояние на своя физически апарат, когато пристъпват към работа на сцената. Подобряване на природните данни чрез тренировки, усъвършенствайки ги в необходимата посока. Довеждане на придобитите умения до степен на полуавтоматизирани навици.
1.2. Партерни акробатични техники
Цели: Усвояване на основните елементи в партерната акробатика – претъркалвания във всички посоки, винтове по земя, премятания във всички посоки, съчетания между базисните техники. Създаване на малки акробатични номера с актьорски задачи. Превръщане на придобитите умения в съчетания с определени сценични изисквания: разказ, характерност, общуване, създаване на образ.
1.3. Усвояване на елементи от груповата и въздушната акробатика
Цели:. Възпитание на учения в учениците да използват възможностите на своето тяло, изпълнявайки кратки сценични задания с движение на сцената. Групово композиции, пирамиди, пластическо и акробатично изграждане на колективни образи. Превъртания с помощни средства – лонджи, дюшеци, шалтета, поддръжки. Отработване на движенията и превръщане в действено-зрелищна структура на сценичния номер.
Раздел 2. ОСНОВИ НА КЛОУНАДАТА

2.1. Класическо клоунско трио – бял, риж, червен клоун
Цели: Изучена техниката на класическото цирково клоунско трио: Бал клоун (Август), Риж клоун (Контра Август), Червен клоун (Джо Анархиста). Класически клоунски репризи и антрета. Принципи на клоунската импровизация. Работа с публиката, интерактивни действия със зрителите.
2.2. Техника на килимния клоун
Цели: Работа върху волята и активността си, разграничавайки стремеж, желание, искане, самостоятелност, инициативност, решителност, настойчивост, смелост, самообладание. Усвояване на техники от другите циркови жанрове – акробатика, жонглиране, еквилибристика, илюзии, балансови техники, дресура, каучук. Пародиране на основните циркови жанрове. Класически репризи на килимните клоуни.
Раздел 3.1 Установяване на изходно ниво: Установяването на изходно ниво става чрез изпълнение на практическа задача – етюди с акробатика и клоунада, създадени от учениците и работени през двата срока, и устно и писмено изпълнение на теоретична задача. 
XII КЛАС

	№ по ред
	Наименование на теми и раздели
	Брой часове

	3.
	Цирковият номер
	29

	3.1.
	Създаване и изпълнение на акробатичен номер
	10

	3.2.
	Създаване и изпълнение на оригинален клоунски номер
	10

	3.3.
	Изходно ниво. Подготовка и представяне на етюди.
	9

	
	                                                           Общ брой часове:
	29


3.1. Създаване и изпълнение на акробатичен номер в жанровете:
- партерна акробатика;

- въздушна акробатика и кор де воланж;

- пирамиди и бангини;

- акробатика на уреди;

- силова акробатика;

Цели: Запознаване с основните акробатични жанрове. Приучаване на учениците към работа в малки или големи екипи. Сценична обработка на акробатичния номер като техника, взаимодействие между партньорите, лекота, безопасност и артистизъм. Решение на творчески задачи при постановка на цялостен цирков спектакъл. Обработка на съвместните действия, стила на актьорска игра и колективния образ на трупата и спектакъла.

3.2. Създаване и изпълнение на оригинален клоунски номер
Цели: Изработване на действената партитура на оригинален клоунски номер: реприза, експромт, антре, пародия, циркова пантомима. Работа с клоунски реквизит. Усвояване на трикове и трикси. Създаване на оригинален клоунски номер и индивидуална клоунска маска за номера. Структура на цирковия гег: комичен трик, гег, слапстик, нонсенс. Личният клоунски реквизит като „Алтер его“ на клоунския образ.
Раздел 3.3 Установяване на изходно ниво: Установяването на изходно ниво става чрез изпълнение на практическа задача – циркови акробатични и клоунски номера, събрани в оригинална циркова програма за сцена в определен стил, създадена от учениците и работена през двата срока, и устно и писмено изпълнение на теоретична задача. 
V. ОЧАКВАНИ РЕЗУЛТАТИ ОТ ОБУЧЕНИЕТО
В края на учебния период ученикът трябва да покаже качеството на професионалната си пластическа подготовка – психо-физически качества и умението да се използват общите и специални двигателни навици, познаването на цирковите жанрове, най-вече акробатичните и клоунските. Повишаване на общото ниво на артистичност при движение на сцената в изпълнение на програми, етюди и импровизационни упражнения.

